Zdravje v vrtcu leto 2022/23

Glavna tema našega letnega delovnega načrta je bila Živim zdravo, gibam z naravo.

Vse tri skupine smo imele ogromno gibalnih aktivnosti tako zunaj kot tudi notri; v telovadnici in igralnici. Otroci so spoznavali športne pripomočke, različne športe, se urili v različnih gibalnih problemih in jih reševali na različne načine. V zimskem času smo vzgojiteljice v popoldanskih urah pripravljale gibale urice, kjer so se lahko otroci skupaj s starši igrali na poligonih in usvajali gibalne igre s pravili. Imeli smo tudi pohod do bližnjega hriba in noč v vrtcu, ki smo jo obogatili z naravnim poligonom v gozdu. Namenili smo veliko časa izboljšavi fino motorike in si s predlogi otrok izdelali tudi nekaj didaktičnih nalog za izboljšavo le-te.

Poleg gibanja smo izvajali dejavnosti še na več področjih zdravega razvoja otrok. Obeležili smo dan slovenskega tradicionalnega zajtrka. Dnevno smo spoznavali in se pogovarjali o zdravi prehrani, ki jo jemo, stiskali smo sok jabolk, rdeče pese, iz mleka smo pripravili skuto, maslo in jogurt, pekli smo kruh… Čas smo namenili tudi ustni higieni in zdravju zob, sodelovali smo v projektu Varno s soncem in na to temo pripravljali aktivnosti za otroke. Aktivno smo bili vključeni v projekt Pasavček, kjer smo se seznanjali o varnosti v prometu. O sestavi našega telesa in higieni telesa, rok smo imeli dejavnosti na ravni vrtca, povabili pa smo tudi zunanje izvajalce iz zdravstvenega kabineta za preventivo Novo mesto, ki so nam predstavili nekaj tem. Na področju duševnega zdravja smo predvsem skrbeli za dobro počutje v vrtcu, razumevanje drug drugega in spoznavanje naših čustev. Skrbeli smo za čisto okolico vrtca, posadili smo nekaj dreves breskev, ki smo jih vzgojili iz semena, sejali in sadili smo zelenjavo na visoke gredice pri vrtcu in rože za materinski dan, nabirali smo tudi zdravilna zelišča in si iz njih skuhali različne čaje.

S starši smo sodelovali na roditeljskem sestanku, pripravili smo dve predavanji zunanjih izvajalcev; Stopničke do bralne pismenosti in razvoj predšolskega otroka; pohodu z lučkami, pohodu do bližnjega hriba, gibalnih uricah, pri branju pravljic skupini otrok (starš - otrokom) in med vrstniškemu branju pravljic (šolski otroci - otrokom) in pripravili čajanko (zelišča za čaj smo nabrali sami) za starše na zaključnem roditeljskem sestanku. Zaključno prireditev smo pripravili na travnati površini vrtca pod drevesi.

V kolektivu smo oblikovali Tim za dobro počutje in v okviru tega izvedli pohod.

Koordinator zdravja v vrtcu vzgojiteljica Urška Fabjan